b'\n_START_ARTICLE_\nHaavapuravik\n_START_SECTION_\nLevila ja kasvukohad\n_START_PARAGRAPH_\nHaavapuravikku peetakse heaks s\xc3\xb6\xc3\xb6giseeneks ning teda v\xc3\xb5ib leida Euraasia leht- ja segametsades. P\xc3\xb5hja suunas suudab ta kasvada isegi tundras koos k\xc3\xa4\xc3\xa4buskaskedega. Haavapuravikke on kirjeldatud ka P\xc3\xb5hja-Ameerikast, aga k\xc3\xb5ige t\xc3\xb5en\xc3\xa4olisemalt on tegu eksitusega ja need kuuluvad mingitesse l\xc3\xa4hedastesse liikidesse._NEWLINE_Seen moodustab m\xc3\xbckoriisa, aga ei ole sealjuures valiv, sest ta v\xc3\xb5ib kasvada koos haabade, tammede, kaskede ja p\xc3\xb6\xc3\xb6kidega, harvem paplite ja pajudega. Kuid haavikutes esineb teda eriti suurtes kogustes.\n_START_SECTION_\nV\xc3\xa4limus\n_START_PARAGRAPH_\nSeenek\xc3\xbcbara nahk on h\xc3\xa4sti eristatava oran\xc5\xbeika kuni punakaspruunika v\xc3\xa4rvusega, k\xc3\xbcbara l\xc3\xa4bim\xc3\xb5\xc3\xb5t on kuni 30 cm. Jalg on valge, noorelt valgete, vanemalt kahvatu-punakaspruunikate soomustega. Seeneliha on valge. Viljakeha v\xc3\xa4rvub muljutud ja sissel\xc3\xb5igatud kohtades aeglaselt hallikaslillaks kuni mustjaspruuniks._NEWLINE_K\xc3\xbcbara v\xc3\xa4rvus s\xc3\xb5ltub kasvutingimustest. Paplimetsades on see hallikas, haavikus tumepunane, segametsas oran\xc5\xbe._NEWLINE_Noore seene k\xc3\xbcbar on poolkerakujuline ja selle alumine serv on tihedalt varre vastu surutud. Hiljem on k\xc3\xbcbar kumer, padjataoline ja eraldub jalast kergesti. K\xc3\xbcbara nahk on k\xc3\xbcbara k\xc3\xbcljes ja kui on soov seent s\xc3\xbc\xc3\xbca, siis k\xc3\xbcbaranahka ei koorita._NEWLINE_K\xc3\xbcbara all on v\xc3\xa4ga v\xc3\xa4ikesed valkjad h\xc3\xbcmenofoorid, mis kriimustades muutuvad oliivpruuniks. Nende kiht on 1\xe2\x80\x933 cm paks, vahel oliivja v\xc3\xb5i kollaka tooniga. See ei ole \xc3\xbclej\xc3\xa4\xc3\xa4nud k\xc3\xbcbaraga v\xc3\xa4ga tugevalt seotud ja eemaldub kergesti._NEWLINE_Jalg on 10\xe2\x80\x9318 cm k\xc3\xb5rge ja 2\xe2\x80\x933 cm paks. Sageli j\xc3\xa4meneb jalg oma alumises otsas tunduvalt. Jalg on halikasvalge, kaetud piklike kiuliste soomustega ning muutub kriimustamise koha pealt sinakasroheliseks._NEWLINE_Seene eosed on oliivpruunid, siledad ja ellipsoidsed, 13\xe2\x80\x9317 \xce\xbcm pikad ja 4\xe2\x80\x935 \xce\xbcm laiad._NEWLINE_Nagu enamik puravikke, l\xc3\xa4heb ka haavapuravik kergesti ussitama._NEWLINE_V\xc3\xa4limuselt haavapuraviku moodi liigid on pargi-, pomerants- ja palupuravik.\n_START_SECTION_\nKasutamine\n_START_PARAGRAPH_\nHaavapuravikku peetakse heaks s\xc3\xb6\xc3\xb6giseeneks ja seda valmistatakse toiduks samamoodi kui teisigi puravikke. Neid s\xc3\xbc\xc3\xbcakse v\xc3\xa4rskelt p\xc3\xa4rast keetmist v\xc3\xb5i praadimist, kuivatatakse, marineeritakse ja soolatakse. T\xc3\xb6\xc3\xb6tlemise j\xc3\xa4igus muutub seeneliha tavaliselt v\xc3\xa4ga tumedaks, v\xc3\xa4lja arvatud marinaadis, kus s\xc3\xa4ilib loomulik v\xc3\xa4limus. Et seene tumenemist v\xc3\xa4ltida v\xc3\xb5i v\xc3\xa4hendada, tuleb seent enne t\xc3\xb6\xc3\xb6tlemist loputada 5\xe2\x80\xb0 sidrunhappe lahuses._NEWLINE_Kuid siiski tuleb olla ettevaatlik, sest on juhtunud, et haavapuravikku on teiste seentega segi aetud ja neist teistest v\xc3\xb5ib m\xc3\xb5ni m\xc3\xbcrgine olla.'